I.Indledning

Den 12. april 2016 offentliggjorde Kommissionen en meddelelse om status på og mulige veje fremad med hensyn til den manglende gensidighed på visumområdet, hvad angår visse tredjelande. I meddelelsen blev det påpeget, at det store flertal af de meddelte tilfælde af manglende gensidighed, der omhandlede otte tredjelande, er blevet løst med aktiv støtte fra Kommissionen. Hvad angår tredjelande, som den 12. april 2016 endnu ikke havde ophævet visumpligten, finder Rådets forordning (EF) nr. 539/2001 af 15. marts 2001 anvendelse. I henhold til denne forordning skal Kommissionen i sådanne tilfælde vedtage en delegeret retsakt, der i 12 måneder suspenderer visumfritagelsen for statsborgere fra det pågældende tredjeland. Forordningen kræver også, at Kommissionen tager hensyn til konsekvenserne af en suspension af visumfritagelsen for EU's og medlemsstaternes eksterne forbindelser. I aprilmeddelelsen understregede Kommissionen derfor også vigtigheden af fuld inddragelse af Europa-Parlamentet og Rådet ved anvendelsen af gensidighedsmekanismen, og i betragtning af den særligt følsomme politiske karakter af suspensionen af visumfritagelsen vurderede Kommissionen konsekvenserne og virkningerne af en suspension af visumfritagelsen for statsborgere fra det pågældende tredjeland og opfordrede Europa-Parlamentet og Rådet til straks at indlede drøftelser på baggrund af vurderingen og til at indtage en holdning om den mest hensigtsmæssige vej frem.

Som opfølgning herpå gjorde Kommissionen i juli 2016 status over de fremskridt, der var gjort i perioden fra april til juli, og fastlagde de næste skridt hen mod at opnå fuld visumgensidighed. Kommissionen glædede sig over, at der var opnået fuld visumgensidighed med Brunei. Hvad angik Canada, så Kommissionen frem til topmødet mellem EU og Canada, idet dette kunne give anledning til at bekræfte, at der var sket mærkbare fremskridt i bestræbelserne på at ophæve visumpligten for bulgarske og rumænske statsborgere. Det blev også bemærket, at De Forenede Stater ikke havde bevæget sig i spørgsmålet om ophævelse af visumpligten for bulgarske, kroatiske, cypriotiske, polske og rumænske statsborgere. Kommissionen forpligtede sig til at gøre brug af alle muligheder for at opnå hurtige resultater i det videre arbejde med Canada og De Forenede Stater med henblik på at opnå fuld visumgensidighed i samarbejde med de fem berørte medlemsstater og aflægge rapport herom inden udgangen af året.

Nærværende meddelelse gør således status over de fremskridt, der er gjort i forbindelse med de drøftelser, der har fundet sted med de to tilbageværende lande siden juli 2016. Meddelelsen handler især om de håndgribelige fremskridt, der er opnået i samarbejdet med Canada, og status for drøftelserne med De Forenede Stater. Samtidig beskrives de næste skridt i processen.

II.Udviklingen i bestræbelserne på at opnå fuld visumgensidighed siden julimeddelelsen

Canada (efter meddelelse fra Bulgarien og Rumænien)

Hvad angår Canada, blev det i julimeddelelsen bemærket, at de konstruktive drøftelser, herunder på højeste politiske niveau, var blevet intensiveret i løbet af de forgangne måneder, og at den canadiske regering havde givet tilsagn om fortsat at ville samarbejde med EU med henblik på at opnå fuld visumgensidighed for alle EU-borgere. Kommissionen arbejdede fortsat hen imod fuld visumgensidighed, idet den i samarbejde med Bulgarien og Rumænien søgte at opnå hurtige resultater, og så frem til topmødet mellem EU og Canada, idet dette kunne give anledning til at bekræfte, at der var sket håndgribelige fremskridt i bestræbelserne på at ophæve visumpligten for bulgarske og rumænske statsborgere.

Som opfølgning på disse intensive og koordinerede bestræbelser og det fortsatte gensidige engagement mellem EU og Canada fremlagde Canada forud for det 16. topmøde mellem parterne i Bruxelles den 30. oktober 2016 en præcis tidsplan for opnåelse af fuld gensidig visumfritagelse.

Den canadiske regering har således bekendtgjort, at den planlægger at gennemføre en delvis ophævelse af visumpligten for dertil berettigede rumænske og bulgarske statsborgere, der rejser til Canada. Fra den 1. maj 2017 skal rumænske og bulgarske statsborgere, der inden for de sidste 10 år har haft en midlertidig canadisk opholdstilladelse, eller som aktuelt har gyldigt visum til De Forenede Stater (med undtagelse af immigrantvisa), ikke længere have en midlertidig opholdstilladelse og kan rejse til eller være i transit i Canada, hvis de har en elektronisk rejsetilladelse (eTA) i stedet for et visum. Den canadiske regering agter at ophæve visumpligten for bulgarske og rumænske statsborgere den 1. december 2017. Canadas beslutning om at ophæve visumpligten for bulgarske og rumænske statsborgere i 2017 blev bekræftet i den fælles erklæring fra topmødet mellem EU og Canada.

Kommissionen bifalder Canadas beslutning om at ophæve visumpligten for alle bulgarske og rumænske statsborgere fra den 1. december 2017. Kommissionen vil nu arbejde sammen med både medlemsstaterne og Canada for at sikre, at fuld visumgensidighed træder i kraft inden for den fastsatte tidsramme.